text:
Abantu benshi bafata urukundo mu ngeri nyinshi ndetse bakanaruha ubusobanuro butandukanye bitewe n’inyungu baba babifitemo. Ni muri urwo rwego usanga abenshi bibwira ko urukundo ari ugukora imibonano mpuzabitsina ndetse akenshi n’abenda kuzabana ugasanga baryamanye mbere y’uko basezerana.
Ibi akenshi biterwa n’ubusobanuro abakundana baba bahaye ijambo urukundo ndetse bigakurikirwa n’ingaruka nyinshi kuko hari igihe umwe aba amaze kugera ku cyo yashakaga bityo agasigara afata mugenzi we nk’abandi bose cyangwa uko yishakiye.
Ikibazo cyakunze kugaragara cyane n’icy’abaryamana mbere y’uko basezerana imbere y’amategeko cyangwa no mu itorero kandi ari yo gahunda nyamukuru bari bafitanye.
Inzobere mu bijyanye n’umubano Matthew Hussey, yatangaje itandukaniro hagati y’urukundo rugamije kuryamana n’urukundo rugamije kubana cyangwa ruzaramba.
Uyu mushakashatsi avuga ko hari uburyo bwinshi umukobwa ashobora kwereka umuhungu ko amukunda ariko bataryamanye. Ibi ngo umukobwa agomba kubikora atagendeye ku idini asengeramo, cyangwa indi myizerere runaka ahubwo akabikora kuko afite intego runaka.
Kwereka uwo musore ko umurutishije abandi
Umukobwa weretse uwo bakundana ko amukunda kuruta abandi, bituma uwo musore nawe amwitaho ndetse akanamurwanira ishyaka. Aha uyu mushakashatsi avuga ko umusore asaba umukobwa ko baryamana bitewe n’uburyo abona yitwara mu bandi.
Kwisanzura ku bandi bahungu ariko mu buryo butabangamiye uwo mukundana
Iyo umukobwa yisanzurana n’abandi barimo abahungu ku buryo bukabije, uwo bakundana atangira kubona ko ari umuntu usanzwe bityo bikaba byanamuha urwaho rwo kumubwira ibyo yishakiye.
Kubanza kumva ko imibonano atari yo ijya mbere
Iyo umukobwa yinjiye mu rukundo afite intego imwe yo kubaka urukundo rurambye, biroroha cyane kubyumvisha uwo bakundana. Aha na none, uyu mushakashatsi avuga ko iyo umuntu yinjiye mu rukundo afite intego zirenze imwe, byanze bikunze iyo bahurijeho ni yo iza imbere mu gushyirwa mu bikorwa.
Gusangira no kumuha umwanya uhagije wo kuganira
Iyo uwo mukundana abona umwanya uhagije wo kuganira, abasha kumenya ibyo ukunda n’ibyo wanga kuko muba mwaganiriye ku bintu bitandukanye ndetse rimwe na rimwe akanamenya ibijyanye n’imyizerere yawe.


c: text/html

text:
Ubwo Umunyamabangawa Leta ushinzwe Amajyambere rusange n’Imibereho myiza y’abaturage muri iyi Minisiteri, Dr. Alvera Mukabaramba yakiraga ibibazo by’abaturage b’Umurenge wa Nyarugenge, mu Karere ka Bugesera ku wa Mbere tariki ya 19 Nzeri 2016, yihanangirije abaturage babona abayobozi mu nzego zo hejuru babasuye bakabagezaho ibibazo kandi inzego z’ibanze ziri kubikurikirana.
Dr Mukabaramba yihanangirije abaturage ahereye ku rugero rw’uwitwa Kayigamba Eliphase wo mu Karere ka Bugesera wabajije impamvu yangiwe kwandikwa ku butaka yateyeho ishyamba.
Kayigamba yagize ati “Nari mfite ishyamba naguze, igihe cy’ibarura amakuru avuga ko ubwo butaka ari ubwa leta. Abandi duturanye barabaruriwe […] Akarere karabizi, yewe na Minisiteri y’Ibikorwa Remezo. Mfite ishyamba mbaruweho ariko hari irindi banze kumbaruraho.’’
Ukurikije uko umuturage abyivugira, icyo kibazo cyari cyaragejejwe ku nzego zitandukanye, kuko n’Umuyobozi w’Akarere ka Bugesera Nsanzumuhire Emmanuel yabigaritseho avuga ko hari aho icyo kibazo cyari kigeze.
Meya Nsanzumuhire yasubije ko iki kibazo cyahawe umwanzuro kuva kera ko abateye amashyamba mu gihe leta yari muri gahunda yo guca ubutayu mu Bugesera, bafite uburenganzira bwo gusarura amashyamba bateye ariko badashobora kwandikwa ku butaka bari baratijwe na leta muri icyo gihe.
Dr Mukabaramba ahereye kuri icyo kibazo, yakangaye abo baturage avuga ko bafite umuco mubi udakwiye.
Ati “Ntaho twaba tujya mu gihe ibibazo byisubiramo buri uko mwasuwe n’abayobozi. Niba Abadepite baje mukabivuga n’abandi baza mukabibabwira kandi biba byahawe umurongo mbere, hari ibibazo biba bigomba gukemurirwa ku kagari cyangwa ku murenge, yewe n’umukuru w’umudugudu ariko ugasanga mwabizamuye ngo kubera ko umudepite cyangwa Minisitiri yaje. Ibyo si byiza.”
Mu cyumweru gishize Minisiteri y’Ubutegetsi bw’Igihugu yatangije igikorwa ngarukamwaka cy’ukwezi kw’imiyoborere. Icy’uyu mwaka kiri kwibanda ku gushishikariza abaturage kwigira, guhagarika gukoresha agatadowa bakitabira kugura amashanyarazi no gutura mu midugudu.
Mu Karere ka Bugesera, mu gihe cyahariwe kwakira ibibazo, abaturage barenga 40 batonze umurongo babaza ibibazo, ariko ibyo abenshi batanze byashyikirijwe inzego z’ibanze kuko zifite ubushobozi bwo kubikemura nubwo hari ibyo Dr Mukabaramba yasangaga izo nzego zarabirangaranye akazisaba kwikubita agashyi.

robotstxt: allowed

filter: keep


text:
Abitabiriye imurikagurisha mpuzamahanga rya 2016 bamaze iminsi mu gihirahiro baterwa no kubura umuriro bya hato na hato.
Ikibazo cy’ibura ry’umuriro cyanagaragaye mu mikino ya CHAN mu ntangiriro z’uyu mwaka muri Stade ya Huye aho umuriro wabuze mu minota igera kuri 12, ndetse bikaza no gutuma babiri mu bakozi ba Minisiteri y’umuco na siporo batabwa muri yombi.
Umunyamakuru w’Imvaho Nshya ubwo yageraga mu imurikagurisha bamwe mu bacuruzi bari bahangayitse, cyane cyane abafite ibyuma bikenera ingufu z’umuriro w’amashanyarazi.
Umuriro wabuze hagati ya saa kumi n’imwe na saa kumi n’ebyiri z’umugoroba ku wa Mbere ndetse ngo ukunze kubura buri kanya. Bamwe mu bari muri Expo bari bafite impungenge ko ibikoresho byabo bikenera ingufu z’amashanyari bishobora kwangirika.
Umwe yagize ati “Umuriro wagiye ndahangayika, nshuruza ibinyobwa n’ibiribwa nkonjesha nifashishije Frigo iyo umuriro utinda nari mpangayitse ko bishobora kwangirika gusa wamaze hafi nk’isaha yose wagiye nyuma nasuzumye nsanga nta cyangiritse.”
Naho undi waje kumurika amapasi n’ibindi bikoresha ingufu z’amashanyarazi yagize ati “ njye nta bikoresho byanjye byangiritse uretse akuma kamwe kahiye. Gusa twumva hashakishwa ubundi buryo bwakoreshwa mu gihe haba habayeho ikibazo cy’ibura ry’umuriro. Twabonaga abanyamahanga bahangayitse kuko bari batizeye umutekano w’ibicuruzwa byabo”.
Umuvugizi w’urugaga rw’abikorera Mukubu Gerard yabwiye Imvaho Nshya ko umuriro koko wabuze mu gihe cy’iminota 45 bitewe n’uko umuyoboro wa REG wari wapfuye.
Ati “Nta kibazo byateje kuko hari hakibona ndetse nta n’igikoresho na kimwe cy’abitabiriye irimurikagurisha twumvise cyangiritse”.
Yakomeje avuga ko bari gukorana cyane n’ikigo gikwirakwiza ingufu kugira ngo iki kibazo kitongera kubaho.
Ati “Twashyizemo moteri ifite ubushobozi bunini cyane kubera ko yari yacanye igihe kinini yarazimye tuzana abatekinisiye barayikora gusa twagize umugisha umuriro uza ijoro ritari ryagwa. Ubu nta kibazo dufite.”
Mukubu yijeje abantu ko iyo moteri abatekinisiye bari kuyikurikirana buri mwanya.
Imvaho Nshya yavuganye n’Umuyobozi muri REG ushinzwe amashanyarazi Mpaka Vincent, asobanura ko ikibazo cy’ibura ry’amashanyarazi mu bice bimwe bya Kicukiro harimo na Gikondo ahabera imurikagurisha byatewe ahanini n’insinga zacitse aho zihurira ku ipironi ziri mu Gatenga.
Amashanyarazi akaba yaravuyeho ku ruhande rwa Magerwa, Gatenga ndetse n’ibindi bice bimwe byo muri Kicukiro; ati “Iyo umuriro ubuze nk’uko hifashishwa undi muyoboro uri hafi.” Mpaka yavuze ko umuriro wabuze saa cyenda uzagusubizwaho saa kumi n’imwe na mirongo ine n’ine.
Ku birebana n’imikoranire hagati y’abategura imurikagurisha na REG mu kwirinda ko umuriro wabura, yagize ati “Turakorana umunsi ku munsi abashinzwe gutegura imurikagurisha batubwira igihe rizabera dufatanya nabo mu myiteguro. Mu gihe irimo kuba tubaha abatekinisiye babiri baba bahari ku manywa na nijoro. Ikindi dusaba abategura imurikagurisha kuba bafite moteri ifite ingufu bagafashwa n’abatekinisiye bacu mu kuyishyiraho mu gihe haba habaye ikibazo gitunguranye cy’ibura ry’umuriro.
Umuvugizi wa Polisi y’u Rwanda ACP Twahirwa Celestin yavuze ko ibura ry’umuriro
nta kibazo cy’umutekano muke ryateje kandi bakomeje gukorana n’izindi nzego bireba bakajya inama bakamenya icyo bakosora.
Ambasaderi w’u Bubiligi mu Rwanda, Arnout Pauwels ari kumwe n’Umujyanama wa Ambasade mu bya gisirikare mu Rwanda, Lt Col Alain Lambert, bakiriwe na Minisitiri w’Ingabo z’u Rwanda, Gen James Kabarebe (...)
Minisiteri y’Umuco na Siporo, ivuga ko ahabereye ibikorwa by’ubutwari hagiye gushyirwa ibimenyetso biharanga, kugira ngo amateka y’aho ahabwe agaciro n’Abanyarwanda. Mu kiganiro n’abanyamakuru (...)
Urwego rw’igihugu rushinzwe imfungwa n’abagororwa (RCS) rurishimira ko ku nshuro ya mbere abana bafungiye muri gereza y’abana ya Nyagatare bakoze ibizamini bya Leta bisoza amashuri abanza n’icyiciro (...)
Polisi y’u Rwanda ikorera mu karere ka Kicukiro yafatanywe kashe 39 zitandukanye umunyeshuri witwa Tuyishime Bernard wiga ibijyanye no gukora amazi mu Ishuri ry’Ubumenyingiro IPRC-Kicukiro. Izi (...)
Ku wa mbere ushize nibwo ikigo cy’igihugu cy’uburezi REB, cyamuritse amanota y’ibizamini bya Leta by’amashuri abanza ndetse n’icyiciro cya mbere cy’ayisumbuye. Abanyeshuri bakoze ibizami bisoza (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Minisitiri w’Ubucuruzi n’inganda, François Kanimba yabivugiye mu muhango wo guhemba inganda zahize izindi mu kubungabunga ibidukikije, nyuma yo gushyira mu bikorwa gahunda yashyizweho yiswe Resource Efficient and Cleaner Production Program (RECP) igamije kugabanya imyanda ituruka mu nganda ikangiza ibidukikije.
Minisitiri Kanimba yahamagariye inganda zose gushishikarira gushyira mu bikorwa gahunda igamije kubungabunga ibidukikije, no kugabanya ibyangirikiraga mu mikoreshereze mibi y’ibikoreshwa mu nganda.
Yagize ati “ Iyi gahunda ituma inganda zigabanya amafaranga zajyaga zitakaza ku ngufu, ikindi ibyo byose bifite uruhare mu gutuma igihugu kibasha kugera ku ntego twiyemeje yo kubungabunga ibidukikije, cyane ko twasinye amasezerano yo kubungabunga ibidukikije atari ku Rwanda gusa ahubwo no ku Isi muri rusange. Turasaba rero ko inganda zose zo mu Rwanda zakwitabira iyi gahunda, kugira ngo turusheho kubibungabunga.”
Inganda zahembwe zirimo Bralirwa, Uruganda rutunganya amata n’ibiyakomokaho rwa Inyange, Mata Tea Company, SORWATHE, Uruganda rutunganya Ifu y’imyumbati rwa Kinazi, Uruganda rwa Sulfo na UTEXRWA.
Izi nganda zagiye zihemberwa uruhare zagize mu kubungabunga amazi aziturukamo, imyanda ikomeye yajyaga ijugunywa ikangiza ibidukikije, kugabanya ingufu zangirikaga n’imikoreshereze ikwiye y’amazi yo mu nganda.
Inyungu abatangiye gushyira mu bikorwa iyi gahunda, ni zo zatumye Umuyobozi mukuru w’Ikigo cy’Igihugu gishinzwe kubungabunga ibidukikije REMA, Collette Ruhamya aheraho asaba abafite inganda batari binjira muri iyi gahunda kwihutira kuyinjiramo.
Yagize ati “Inganda zubakwa ubu tuzishishikariza kuzana ikoranabuhanga ritangiza ibidukikije. Inganda zubatswe kera zashoboraga kwangiza ibidukikije ariko ubu turi gusaba ba nyiri inganda kwinjira muri gahunda yo kugura ikoranabuhanga, mu rwego rwo kugabanya ibyangiza ibidukikije. Ibi bifite inyungu cyane kuko usibye no kubungabunga ibidukikije, ahubwo bituma na bo ubwabo babasha kugabanya ibyo batakazaga, bikazatuma bagira inyungu ifatika.”
Uwari uhagarariye Uruganda rwa Bralirwa rutunganya ibinyobwa bisembuye n’ibidasembuye, ari na rwo rwabonye igihembo cy’indashyikirwa,Jean Pierre Uwizeye yavuze ko nyuma yo gutangira gushyira mu bikorwa iyi gahunda igamije kugabanya ibyangirikaga mu nganda, no kubungabunga ibidukikije, ngo bamaze kubona inyungu nini yabiturutsemo.
Yagize ati “ Twashyizeho gahunda yo kugerageza gushaka uburyo twabungabunga imyanda iva mu ruganda. Dufite imashini ibasha gufata amazi tuba twamaze gukoresha kugira ngo twongere tuzayakoreshe. Tubona ko twungutse bifatika, turahamagarira n’abandi kwinjira muri iyo gahunda.”
Gahunda ya Resource Efficient and Cleaner Production Program (RECP) yashinzwe mu mwaka wa 2005, igamije gushishikariza inganda ziri mu kibaya cy’ikiyaga cya Victoria, kugerageza kubungabunga ibidukikije, bafata neza amazi n’indi myanda ituruka mu nganda kugira ngo yongere ibyazwe umusaruro.
Ibi bihembo bitanzwe ku nshuro ya kabiri nyuma y’aho byaherukaga gutangwa ku itariki ya 2 Mata 2015, icyo gihe uruganda rwa Sulfo nirwo rwahize izindi mu gukora neza. Uyu munsi ku wa 16 Nzeri 2016 uruganda rwa Bralirwa ni rwo rwaje imbere muzahize izindi.
Amafoto: Mahoro Luqman


text:
13.12.2016 10:46
Amahugurwa ku Iteganyabikorwa ry’Amashuri (School improvement planning)
Ikigo cy’Igihugu gishinzwe guteza imbere Uburezi mu Rwanda (REB) gifite mu nshingano zacyo gufasha abayobozi b’amashuri kongera ubushobozi bwabo kugira ngo bashobore kuyobora no gucunga neza amashuri yabo. Bumwe mu buryo bwifashishwa ni ugutanga amahugurwa ku nzego zitandukanye zifite aho zihuriye n’imiyoborere y’amashuri.
Isuzumabikorwa ryakozwe mu mashuri atandukanye yo mugihugu ryagaragaje ko abayobozi b’ibigo by’amashuri bagifite ubushobozi budahagije mu gukora iteganyabikorwa rigamije kuzamura imyigire mu mashuri (School Improvement Planning). Ubusesenguzi bwakorewe amwe mu mateganyabikorwa bwagaragaje ko amashuri menshi ategura ibikorwa atabanje gusesengura neza amakuru (Data) arebana n’ubuzima bwa buri munsi bw’ishuri cyane cyane ku bijyanye n’imyigire, imyigishirize n’imitsindire y’abanyeshuri. Ubwo busesenguzi bwagaragaje kandi ko intego amashuri yiha usanga zidafite aho zihurira n’ibibazo biyagaragaramo bityo iteganyabikorwa ntiribe riganisha ku gukemura ibyo bibazo. Ikindi kandi cyagaragajwe ni uko amashuri menshi atagaragaza neza icyerekezo (Vision) afite ku bijyanye no guteza imbere imyigire n’imyigishirize cyane ko iyo ari nayo ntego nyamukuru y’ishuri.
Ni muri urwo rwego Ikigo cy’Igihugu gishinzwe guteza imbere Uburezi mu Rwanda (REB) cyateguye amahugurwa y’abagize amatsinda asanzwe akora iteganyabikorwa mu mashuri hagamijwe kugira ngo bongererwe ubushobozi mu gukora iteganyabikorwa rigamije kuzamura imyigire n’imyigishirize. Ayo mahugurwa yateguwe mu turere dutandatu (6) ari two Bugesera, Rubavu,Muhanga, Kayonza Nyamagabe na Burera aho ishuri rimwe muri buri murenge ugize utu turere ryohereza abantu barindwi bagizwe n’aba bakurikira: Umuyobozi w’ikigo, Ushinzwe amasomo (DOS) Umucungamutungo, Perezida wa komite y’Inteko rusange y’ishuri, Perezida wa Komite ngenzuzi, ndetse n’abarimu babiri bahagarariye abandi. Muri aya mahugurwa y’iminsi itandatu, abayitabiriye barebera hamwe urwego rw’imyigire y’abana babo bagaragaza impamvu zibangamira imyigire yabo bityo bagafata umwanzuro w’icyakorwa. Aya mahugurwa yatangiye ku wa 19/9/2016 akaba azasozwa ku wa 17/12/2016.
Mu rwego rwo gukurikirana imigendekere myiza y’ayo mahugurwa, Umuyobozi w’Ishami rishinzwe Imicungire n’Iterambere ry’abarimu (Teacher Education Management and Profesionalisation Department) Bwana NZITABAKUZE Claudien ku itariki ya 09/12/2016 yasuye itsinda rihugurirwa mu Karere ka NYAMAGABE.
Uyu muyobozi yagaragarije abitabiriye amahugurwa ko iteganyabikorwa ari igikoresho cyangombwa gifasha amashuri mu kugena aho ashaka kugeza urwego rw’imyigire n’imyigishirize. Yanasabye abahuguwe kuzageza ubumenyi bakuye mu mahugurwa ku bandi batagize amahirwe yo guhugurwa ku ikubitiro. Yabijeje kandi ubufatanye ari mu gushyira mu bikorwa ibyo bahuguweho ndetse no gukomeza kuzuza inshingano bafite yo kurera abanyarwanda b’uyu munsi n’ejo hazaza.


text:
kubabara umugongo ni indwara irimo igaragara cyane mu bantu b’ingeri zose ariko cyane mu bantu bari hagati y’imyaka 30 na 60,babitewe n’impamvu zitandukanye nyamara murizo inyinshi za kwirindwa nk’uko twabibwiwe na muganga Ntakirutimana Samuel ukora muri serivisi yo kugorora umubiri (Physiotherapy) mu ivuriro rya kaminuza y’u Rwanda ,ishami ry’ishuri rikuru ry’ubuzima (CMHS) akaba yaradusobanuriye kuburyo bwo kwirinda indwara y’umugongo.
Bimwe mu byo wakora ngo wirinde indwara y’umugongo
1. Ku bakoresha mu dasobwa, sibyiza kwandika washyize mudasobwa ku bibero wahetamishije umugongo bigira ingaruka zikomeye ku mugongo.
2. Ni byiza kwicara umugongo ufashe ku ntebe neza kandi ibirenge bifashe ku isima cyangwa hasi umuntu atitendetse.
3. Kunywa amazi menshi bifasha ubwonko gukora neza : Kunywa amazi ni ikintu umuntu wese ashobora kwitaho atagombereye kurwara.
4. Mu gihe uri mu bwogero (douche) budafite amazi aturuka hejuru ni byiza gushaka icyo uterekaho ibase kugira ngo wirinde kunama w’unamuka burikanya kuko byagukururira indwara y’umugongo.
5. Kwirinda kwitabira terefoni hagati y’ugutwi n’urutugu kuko umuntu aba yihengetse .
6.Ku bagore batwite cyangwa ababyaye ni ngombwa kureba umuganga wabigenewe kugira ngo abereke siporo bagomba gukora kugira ngo zikomeze amagufwa yabo.
7.Kwirinda guterura cyangwa kwikorera ibintu biremereye bikurusha ibiro.
8.Gukora imyitozo ngororamubiri byibura inshuro eshatu mu cy’umweru zikaba arizo nkeya ndetse no kwiga imyitozo wakora mu gihe ukoresha mudasobwa igihe kirekire.
Muganga Samuel yatangaje ko indwara y’umugongo ivurwa igakira iyo yivujwe hakiri kare ngo gusa kwirinda biruta kwivuza kuko iyo utahakuye ubumuga utakaza igihe ukanadindira mu iterambere
Imyororokere
Ibintu 8 wakora ukirinda kubabara umugongo
Subscribe to: Post Comments (Atom)


text:
‘’Nagiye ku ishuri nitwaje umusambi nka Matela, nambaye n’ibirenge.’’ Umuhanzi Goreti (Izabisobanura)
Ubu buhamya ni ubwa Mushimiyimana Goreti, ubusanzwe akaba ari umuhanzi w’indirimbo zihimbaza Imana, akaba abarurirwa mu itorero rya ADEPR- Ruvumera, itorero ry’Akarere ka Muhanga (Mu ntara y’Amajyepfo).
Mu kiganiro kirambuye yagiranye n’umunyamakuru wa www.agakiza.org , twifuje kubagezaho ubuhamya bwe mu magambo ye bwite.
Nitwa Mushimiyimana Goreth navukiye mu Karere ka muhanga, nkaba ndi umukristo w’umupantekote muri ADEPR. Mu buzima ntabwo nagize amahirwe yo kubana n’ababyeyi banjye kuko bapfuye nkiri muto, byabaye ngombwa ko njya kurererwa mu wundi muryango.
Nahahuriye n’ibihe bikomeye ariko sindi bubivuge byose gusa icyo nzi nuko Yesu atatinze kumpa agakiza kuko muri ubwo bwana bwanjye nakundaga gusenga cyane no kuririmba.
Bajyaga bampa inka zabo ngo njye kuziragira nanjye nkazishyira ahantu hari ubwatsi butoshye, ubundi nkiruka nkajya mu rusengero nkajya ncungana gusa nuko zitajya kona.
Nahuye n’ibihe bikomeye gusa ndashima Imana ko abo babyeyi twabanaga banjyanye mu ishuri. Naje rero kugira amahirwe mbona inzira njya kwiga mu mashuri yisumbuye, ariko igihe cyo kujya gutangira kigeze nisanga nta bikoresho mfite kandi nta n’ahandi nari kubikura.
Imana yaramfashije mbona umusambi (Ikirago) nuko ndagifata, inkweto zo ntazo nagiraga, ahubwo nabonye ahantu kamambiri zidasa ndazambara, ngeze hafi yaho najyaga nazo zaje gucika.
Mu nzira ngenda nahuye n’umuntu ambaza aho njyanye ikirago mubwira ko ngiye ku ishuri, ibitwenge bivanzemo n’amarira bimutanga imbere anjyana iwe ampa akamatora nuko ndakomeza.
Nageze ku ishuri ngiye kwiyandikisha banca ibihumbi bibiri ndabibura, umuyobozi w’ishuri ansaba gusubira mu rugo kuyashaka, nyuma aranambaza ati ‘’ese ubundi nubona amafaranga yo kwiyandikisha ayo kwishyura y’ishuri yo uzayabona?’’
Sinazuyaje naramwikirije aranseka arangije asaba umunyamabanga kunsohora abandi bakinjira, naragiye nicara hanze nanga gutaha. Hari undi mwana w’imukire wari uje kwiyandikisha araza yicara aho nari ndi, nuko Papa we ahamagara umuyobozi w’ishuri amubwira ko umwana yamwohereje, abwira Umunyamabanga we ngo nabwire uwo mwana uri hanze yinjire amwandike.
Ubwo yaraje aravuga ngo ye mwa injira ubwo ndinjira aranyandika ibyakurikiyeho simbizi kuko nahise nigendera.
Amasomo yaratangiye, nanjye ndaza ndiga nk’abandi bose ariko mu bibazo bikomeye by’ubukene Imana yanyigishaga kunyurwa no kwihangana.
Ntabwo washoboraga kumbona nigunze cyangwa ndira, nahoraga nishimye ugasanga ahantu ndi abantu baranezerewe. Nyuma wa muryango naje kuwuvamo kuko byaje kuba ibibazo bikomeye barananyirukana kuko bambuzaga gusenga nkabananira, najye kwibana birananira, nza kubona uwundi muryango navuga ko Imana yari yarawuteguye kera kuko bambereye ababyeyi pe!
Imana yagiye ikoresha abantu batandukanye baramfasha mbasha no kurangiza neza amasomo yanjye aho narangije mu bwubatsi (Construction).
Nababwiyeko nakundaga kuririmba cyane ku ishuri, sinigeze mbireka ahubwo narundumukiye mu by’agakiza na ya mpano yanjye irakura, nkajya mpimbira korari indirimbo biza no kugera aho abantu bamfasha gukora alubumu y’amajwi irarangira, iyi alubumu yarakunzwe cyane mu buryo ntatekerezaga.
Abantu benshi ubu banzi ku ndirimbo yitwa ‘’izabisobanura’’, hari n’iyindi yitwa “imibereho yawe Imana irayizi’’ n’izindi nyinshi zitandukanye.
Ndashima Imana ko mu buzima bugoye nanyuzemo nabashije kurangiza ikiciro cy’amashuri yisumbuye, nyuma yaho Imana iza kumpa n’umutware, ubu dufitanye abana babiri umuhungu n’umukobwa.
Ndifuza kubwira abantu bose ko Imana yacu ntahantu itagukura kandi ko ntanaho itakugeza.
Kugeza ubu Mushimiyimana Goreti ni umugore, afite umugabo we witwa Ngwabije Joseph, bakaba bafitanyeb abana babiri aribo Mugisha Gaella na Mugisha Gaby.


text:
Iyi komisiyo ibivuga kubera ko byagaragaye ko hari ababyeyi bajya kwaka abana mu bigo by’imfubyi hari ibindi bagamije, birimo kubagira abakozi cyangwa kubiyitirira kubera impamvu zinyuranye, bikaba ngobitandukanye no kurera umwana mu rwego rwo kumufasha mu mibereho ye.
Uwicyeza Espérance, umukozi wa NCC akaba umuyobozi wa gahunda yiswe "Tubarere Mu Muryango (TMM)",avuga ko hari ababyeyi bagikeneye kwigishwa uburenganzira bw’umwana kuko hakiri ababajyana hari ibindi bagamije, abivuga ahereye ku rugero ry’ibyabaye.
Agira ati “Hari umugore wo mu muri uyu mujyi wa Kigali wagiye ku kigo cy’imfubyi kwaka umwana ariko ategeka ko bazamuha uruhinjarw’iminsi mike cyane avuga n’ukwezi barumuheramo. Ababishinzwe bamubajije impamvu ababwira ko yabuze urubyaro ariko ko yabeshye umugabo we wari ugiye kumara igihe kinini mu mahanga ko atwite, abasaba kutazamuvamo”.
Avuga ko icyo gihe umwana yaba agiye gusubiza ibibazo by’uyu mubyeyi aho kugira ngo abe ari we usubiza iby’umwana, ibi ngo ntibyemewe ari yo mpamvu mbere yo gutanga umwana ngo habanza kuba isesengura ryimbitse.
Uwicyeza agaruka kuri bimwe muri byinshi bareba kugira ngo barekure umwana ajye mu muryango runaka.
Ati “ Icyo twibandaho ni ikiri mu nyungu z’umwana, ababishinzwe basura umuryango wifuza kwakira umwana bakareba niba azisanzura, ese azabona abandi bakina ndetse bakanamenya imyitwarire y’uyu muryango muri sosiyete”.
Ibi ngo bikorwa mu rwego rwo kwirinda icyahungabanya umwana wakiriwe mu muryango, kigatuma yakwifuza gusubira muri cya kigo cy’imfubyi yavuyemo, ari yo mpamvu ngo gutanga umwana bitagomba kugendera ku marangamutima y’umusaba.
NCC ivuga ko kuri ubu hakiri abana bagera ku 1208 bakiba mu bigo by’imfubyi, igasaba buri munyarwanda kuyifasha ngo bose babone imiryango, ariko kandi bakakirwa n’ababyeyi batabategerejemo izindi nyungu.


text:
Kamagaju Jeanette w’imyaka 60 y’amavuko na Habimana Mohamed w’imyaka 23 bazashyingiranwa kuwa 13 Nzeri 2014 mu karere ka Kayonza.
Nk’uko urwandiko rw’ubutumire rubigaragaza, gusaba no gukwa bizaba saa tatu i Kayonza-Rukara-Kinunga, gusezerana imbere y’Imana byo bizabera mu rusengero rwa EAR Paruwasi ya Rukara saa munani z’amanywa.
Ku murongo wa telefone, Kamagaju witegura kurushinga na Habimana yatunguwe no kumva ubukwe bwe bwamamaye, abwira IGIHE ati “Mwamenye mute ko mfite ubukwe, inkuru ziragenda pe...Ariko niba mushaka kutwifuriza ubukwe bwiza ni byiza cyane.”
Kamagajuru urusha imyaka 37 umukunzi we ntabwo yigeze ashaka, nibwo azaba agiye kurongorwa bwa mbere.
Nubwo bitamenyerewe mu Rwanda ko umugabo ashaka umugore umuruta mu myaka by’aka kageni, Habimana yabwiye IGIHE ko ikibanze ari urukundo; Ariko barikurwana intambara y’amagambo y’abashaka kubaca intege.
Yagize ati “Maze imyaka itari mike nkunda Jeanette, kugeza ubwo twemeranyije kubana nk’umugore n’umugabo. Abavuga amagambo yo kudaca intege bararushywa n’ubusa kuko twe turakundana cyane.”
Yakomeje agira ati “Kuba andusha imyaka ndumva ntacyo bivuze nta n’ukwiye kubitindaho, kuko urukundo nirwo rwa mbere, kandi nzi neza ko Imana iri mu ruhande rwacu. Kuba twatinda kubyara cyangwa ntitubyare ibyo byose bizwi n’Imana kuko niyo yaduhuje, Aburahamu na Sara babyaye ryari? Sara nubwo yari umukecuru igihe cyarageze arabyara kuko bari bafite isezerano.”
Kamagaju ni Umuganga ku bitaro bya Gahini naho Habimana akora akazi k’ubumotari.


text:
Sep 29, 2015 Nicodeme Nzahoyankuye Amadini 0
Itorero Bethel Revival Church International rimaze imyaka 4 rishinzwe, buri mwaka rigira igihe cy’amasengesho n’ibiterane mu ntego zo gusengera ibyifuzo bitandukanye n’igihugu muri rusange nyuma yuko mu gihembwe cya mbere cy’uyu mwaka bakoze ay’iminsi 40 ubu baritegura gutangira andi azamara iminsi 21 .
Aya masengesho y’iminsi 21 uyu mwaka bayahaye intego yo gusaba Imana imbaraga n’ububyutse kw’itorero ry’Imana n’igihugu muri rusange ndetse abakristo bakazahabwa inyigisho zibasobanurira neza ko rirmwe na rimwe Imana ishobora kureka ibibazo n’ibigeragezo bikagera k’umuntu ariko ifite intego yo kuziyerekanira kuriwe(Nabikoreye kugirango nkwerekanireho gukomra kwanjye/ Abaroma 9:16-17 ).
Apotre Mukamusoni Marie Claire uyobora itorero Bethel Revival Church International rifite ikicaro cyaryo i Nyamirambo , aganira na Igihe yavuze ko atari ubwa mbere iri torero rikora amasengesho y’iminsi myinshi kuko mu myaka igera kuri ine ribayeho buri mwaka bagira iminsi 21 basengera ibyifuzo bitandukanye n’igihugu muri rusange gusa uyu mwaka wa 2015 ukaba warabaye uwo guhemburwa kw’iri torero kuko bari baherutse no mukindi giterane gikomeye cyamaze iminsi 40.
Yakomeje avuga ko mu masengesho bakora Imana ijya ibiyereka aho mu yo bakoze y’iminsi 4O Imana yabiyeretse kuburyo bukomeye cyane kuko abakristo barahembutse bikomeye hari n’ibitangaza by’Imana byagiye bikoreka nk’abakize indwara zikomeye nka kanseri n’izindi.
Aya masengesho y’iminsi 21 afite insanganyamatsiko igira iti “Nabikoreye kugirango nkwerekanireho gukomera kwanjye “Abaroma 9:16-17.
Aya masengesho azatangira ku cyumweru k’italiki ya 4/10/2015 aho azajya atangira kuva kw’isaha ya saa cyenda kugera saambiri z’ijoro ariko ababishoboye bazajya birirwamo basenga kuva saa yine za mu gitondo.
Abakozi b’Imana batandukanye basize amavuta bazaba bafasha abitabiriye iki giterane mu buryo bw’ijambo ry’Imana harimo: Apotre Mukamusoni Marie Claire ari nawe muyobozi w’iri torero rya Bether, Apotre Jeanne Karamira,Apotre Mukamurindwa Annociatte,Apotre Mpenzi Jacquelline (Canada),Evangeliste Ndereyimana Andree n’abahanzi batandukanye nka Theo Bosebabireba,Timamu Jean Baptiste,Rachel Rwibasira,Blessed Kids,Mutokambari Ferdinard n’abandi benshi.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
ven.
24
déc.
2010
MISA YO KU MUGOROBA UBANZIRIZA NOHELI (24 UKUBOZA)
ISOMO RYA MBERE
Isomo ryo mu gitabo cy’Umuhanuzi Izayi (Lz 62, 1-5)
Uhoraho aravuze ati 1«Sinzigera ntererana Siyoni, sinzareka guhihibikanira Yeruzalemu kugeza ubwo ubutungane bwayo butangaje nk’icyezezi, n’umukiro wayo ukakirana nk’urumuri. 2Bityo amahanga azabone ubutungane bwawe, abami bose babone ikuzo ryawe. Nuko bazakwite izina rishya rizatangazwa n’Uhoraho.
3Uzamera nk’ikamba ribengerana mu kiganza cy’Uhoraho, nk’igisingo mu ntoki z’Imana yawe. 4Ntibazongera kukwita «Nyirantabwa», n’igihugu cyawe ngo cyitwe «ltongo», ahubwo uzitwa «Inkundwakazi», n’igihugu cyawe cyitwe «Umugeni», kuko Uhoraho azaba agukunze, igihugu cyawe akibengutse. 5Uko umusore ashaka umugeni w’isugi, ni ko Uwaguhanze azakubenguka; kandi nk’uko umukwe yishimira umugeni we, Imana yawe ni ko izakwishimira.»
ZABURI (Zab 89 (88), 20ab. 21, 27-28, 29-30)
Inyik/ Nyagasani, ni wowe ufite amagambo y’lsezerano rihoraho.
Kera wavuganiye n’abayoboke bawe mu ibonekerwa,
maze uravuga uti «Nateye inkunga umuntu w’intwari.
Nsanga Dawudi yambera umugaragu,
maze musiga amavuta yanjye matagatifu.»
Azanyiyambaza agira ati «Uri Data,
uri Imana yanjye, uri urutare nkesha agakiza.»
Nanjye nzamugira imfura yanjye,
n’ikirenga mu bami b’isi.
Nzamukomereza impuhwe zanjye ubuziraherezo,
kandi iryo sezerano ntirizasubirwaho.
Ingoma ye nzayikomeza iteka,
n’intebe ye y’ubwami izarambe nk’ijuru.
ISOMO RYA KABIRI
Isomo ryo mu gitabo cy’Ibyakozwe n’Intumwa (Intu 13, 16-17. 22-25)
Pawulo ageze i Antiyokiya ho muri Pisidiya, yinjira mu isengero ku isabato aricara. Maze abari bahateraniye bamusaba kugira ijambo ababwira.
16Nuko Pawulo arahaguruka, amaze kubacecekesha ikiganza araterura ati «Bayisraheli, namwe abatinya Imana nimunyumve. 17Imana ya Israheli umuryango wacu yitoreye abasekuruza bacu, ibaha kororoka igihe bari abasuhuke mu gihugu cya Misiri. Hanyuma ihabavanisha ububasha bwayo bukomeye. 22Imana imaze guhigika umwami Sawuli ishyiraho Dawudi ngo ababere umwami, ari na we yatanzeho icyemezo iti ‘Nabonye Dawudi mwene Yese, umuntu unguye ku mutima, uzakora ibyo nshaka byose.’ 23Mu rubyaro rwe nk’uko Imana yari yarabimusezeranyije ni ho yakuye Yezu, Umukiza wa Israheli. 24Mbere y’ ukuza kwe, Yohani yatangarije Abayisraheli bose batisimu yo kwisubiraho. 25Nuko ajya kurangiza ubutumwa bwe aravuga ati ‘Nta bwo ndi uwo mukeka! Ahubwo hari ugiye kuza ankurikiye, nkaba ntakwiriye no guhambura udushumi tw’ inkweto ze.’»
IBANGONDIRIMBO RIBANZIRIZA IVANJILI
Alleluya Alleluya.
Icyaha cy’isi kigiye guhanagurwa,
maze tugengwe n’Umukiza w’isi yose.
Alleluya.
IVANJILI (Isomo rirerire)
+ Amagambo yo mu Ivanjili ntagatifu uko yanditswe na Matayo (Mt 1, 1-25)
1Dore igitabo cy’amasekuruza ya yezu Kristu, umwana wa Dawudi, mwene Abrahamu. 2Abrahamu yabyaye Izaki, Izaki abyara Yakobo, Yakobo abyara Yuda n’abavandimwe be, 3Yuda abyara Faresi na Zara kuri Tamara, Faresi abyara Esiromi, Esiromi abyara Aramu. 4Aramu abyara Aminadabu, Aminadabu abyara Nahasoni, Nahasoni abyara Salimoni. 5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese, 6Yese abyara umwami Dawudi.
Dawudi abyara Salomoni ku mugore wa Uriya, 7Salomoni abyara Robowamu, Robowamu abyara Abiya, Abiya abyara Asa, 8Asa abyara Yozafati, Yozafati abyara Yoramu, Yoramu abyara Oziyasi, 90ziyasi abyara Yowatamu, Yowatamu abyara Akazi, Akazi abyara Ezekiyasi, 10Ezekiyasi abyara Manase, Manase abyara Amoni, Amoni abyara Yoziyasi, 11Yoziyasi abyara Yekoniyasi na barumuna be, igihe bajyanwa bunyago i Babiloni.
12ljyanwabunyago ry’ i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, Eliyakimu abyara Azori, 14Azori abyara Sadoki, Sadoki abyara Akimu, Akimu abyara, Eliyudi, 15Eliyudi abyara Eleyazari, Eleyazari abyara Matani, Matani abyara Yakobo, 16Yakobo abyara Yozefu umugabo wa Mariya, ari we wabyaye Yezu witwa Kristu.
17Ibisekuruza byose hamwe rero ni ibi: kuva kuri Abrahamu kugeza kuri Dawudi, ni ibisekuruza cumi na bine; kuva kuri Dawudi kugera ku ijyanwabunyago ry’i Babiloni, ni ibisekuruza cumi na bine; kuva ku ijyanwabunyago ry’i Babiloni kugera kuri Kristu, ni ibisekuruza cumi na bine.
18Dore uko Yezu Kristu yavutse. Nyina Mariya yari yarasabwe na Yozefu; mu gihe batarabana aza gusama inda ku bubasha bwa Roho Mutagatifu. 19Yozefu umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi, aramubwira ati «Yozefu, mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 2lAzabyara umwana uzamwite Yezu, kuko ari we uzakiza umuryango we ibyaha byawo.» 22Ibyo byose ariko byabereye kugira ngo huzuzwe ibyo Nyagasani yavugishije umuhanuzi ati 23 «Dore Umukobwa w’isugi agiye gusama inda maze azabyare umuhungu, nuko bazamwite Emanuweli», ari byo kuvuga ngo «Imana turi kumwe.» 24Yozefu akangutse abigenza uko Umumalayika wa Nyagasani yamutegetse, nuko azana umugeni we. 25Ariko ntiyamwegera kugeza igihe Mariya abyariye umwana w’ umuhungu, nuko amwita Yezu.
IVANJILI (Isomo rigufi)
+ Amagambo yo mu Ivanjili ntagatifu uko yanditswe na Matayo (Mt 1,18-25)
18Dore uko Yezu Kristu yavutse. Nyina Mariya yari yarasabwe na Yozefu; mu gihe batarabana aza gusama inda ku bubasha bwa Roho Mutagatifu. 19Yozefu umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi, aramubwira ati «Yozefu, mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 21 Azabyara umwana uzamwite Yezu, kuko ari we uzakiza umuryango we ibyaha byawo.» 22Ibyo byose ariko byabereye kugira ngo huzuzwe ibyo Nyagasani yavugishije umuhanuzi ati 23 «Dore Umukobwa w’isugi agiye gusama inda maze azabyare umuhungu, nuko bazamwite Emanuweli», ari Byo kuvuga ngo «Imana turi kumwe.» 24Yozefu akangutse abigenza uko Umumalayika wa Nyagasani yamutegetse, nuko azana umugeni we. 25 Ariko ntiyamwegera kugeza igihe Mariya abyariye umwana w’umuhungu, nuko amwita Yezu.
MISA YA MU GICUKU
ISOMO RYA MBERE
Isomo ryo mu gitabo cy’Umuhanuzi Izayi (Iz 9, 1-6)
1 Abantu bagendaga mu mwijima babonye urumuri nyamwinshi, abari batuye mu gihugu cy’icuraburindi, urumuri rwabarasiyeho. 2 Wabagwirije ineza, ubasakazaho ibyishimo, none bariho bariyereka imbere yawe boshye abishimira umusaruro, baranezerewe nk’abagabana iminyago, 3kuko wabakijije umuzigo bari bikoreye, ingiga yabashenguraga ibitugu n’ikiboko cy’uwabakoreshaga agahato, warabijanjaguye nko kuri wa munsi w’Abamadiyani.
4Inkweto zose z’intambara zarimburaga ubutaka, n’igishura cyose cyazirinzwe mu maraso, byarakongotse boshye inkwi baroshye mu muriro. 5Kuko umwana yatuvukiye, twahawe Umuhungu. Ubutegetsi bumuri ku bitugu, ahawe izina : «Umujyanama w’agatangaza, Imana Idahangarwa, Umubyeyi iteka, Umwami w’amahoro.» 6Hazaba ingoma irambye n’amahoro atagira iherezo, ku ntebe ya Dawudi n’ubwami bwe, azabishinga kandi abikomeze mu butungane n’ubutabera, ubu n’iteka ryose. Uhoraho umugaba w’ingabo azabisohoza, kubera umwete we wuje urukundo.
ZABURI (Zab 96 (95), 1-2a, 2b-3, 11-12a,12b-13a.c )
Inyik/: Uyu munsi Umukiza yatuvukiye,
ari we Kristu Nyagasani.
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize Izina rye.
Uko bukeye mwogeze agakiza ke!
Nimwamamaze ikuzo rye mu mahanga,
n’ibyiza bye mu miryango yose!
Ijuru niryishime kandi isi nihimbarwe!
Inyanja niyorome n’ibiyirimo byose!
Imisozi nisabagire kimwe n’ibiyisesuyeho byose.
Ibiti byose by’ishyamba nibivugirize impundu icyarimwe,
mu maso y’Uhoraho kuko aje.
Azacira isi urubanza mu butabera.
ISOMO RYA KABIRI
Isomo ryo mu ibaruwa Mutagatifu Pawulo lntumwa yandikiye Tito (Tito 2, 11-14)
Bavandimwe, 11koko ineza y’Imana, soko y’umukiro ku bantu bose yarigaragaje, 12itwigisha kureka kugomera lmana no gutwarwa n’irari ry’iby’iyi si, kugira ngo guhera ubu ngubu tubeho turangwa n’ubwitonzi, ubutungane n’ubusabaniramana, 13mu gihe tugitegereje ya mizero mahire hamwe n’Ukwigaragaza kwa Yezu Kristu yisesuyeho ikuzo, We Mana yacu y’igihangange akaba n’Umukiza wacu, 14witanze kubera twebwe kugira ngo aturokore ubugome bwose, kandi yuhagire umuryango ugenewe kuba ubukonde bwe no kugira ishyaka ryo gukora icyiza cyose.
IBANGONDIRIMBO RIBANZIRIZA IVANJILI (Lk 2, 10-11)
Alleluya Alleluya.
Mbazaniye inkuru ikomeye cyane.
None Umukiza yatuvukiye, ari we Kristu Nyagasani.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 2, 1-14)
1Muri iyo minsi, Kayizari Ogusito yaciye iteka ryo kubarura abantu bo mu bihugu byose yategekaga. 2Iryo barura rya mbere ryabaye igihe Kwirini yari umutware wa Siriya. 3Bose bajyaga kwiyandikisha, buri muntu mu mugi we. 4Yozefu na we ava mu mugi wa Nazareti ho mu Galileya, ajya mu mugi wa Dawudi witwaga Betelehemu yo mu Yudeya, kuko yari uwo mu muryango wa Dawudi, 5agira ngo abarwe we n’umugore we Mariya wari utwite.6Nuko bagezeyo, umunsi wo kubyara uragera. 7 Abyara umuhungu we w’imfura, amworosa utwenda, amuryamisha mu kavure, kuko nta wundi mwanya ukwiye bari babonye aho bacumbika.
8Muri ako karere hari abashumba barariraga amatungo yabo ku gasozi. 9Nuko Umumalayika wa Nyagasani abahagarara iruhande, ikuzo rya Nyagasani ribasesekazaho urumuri, maze bashya ubwoba.10Malayika arababwira ati «Mwigira ubwoba, kuko mbazaniye inkuru ikomeye cyane, izashimisha umuryango wose. 11None mu mugi wa Dawudi mwavukishije Umukiza, ari we Kristu Nyagasani. 12Dore ikimenyetso kimubabwira: murasanga uruhinja rworoshe utwenda ruryamye mu kavure.» 13Nuko ako kanya inteko y’ingabo zo mu ijuru yifatanya na wa Mumalayika, basingiza Imana bavuga bati 14«Imana nikuzwe mu bushorishori bw’ijuru, kandi munsi abo ikunda bahorane amahoro.»
MISA YO MU RUKERERA
ISOMO RYA MBERE
Isomo ryo mu gitabo cy’Umuhanuzi Izayi (Iz 62,11-12)
11Dore ibyo Uhoraho atangaza kugera ku mpera z’isi: Nimubwire umukobwa wa Siyoni muti «Dore Umukiza wawe araje, azanye iminyago, abo yatabaye bamubanje imbere. 12Bazabita ‘Umuryango mutagatifu,’ ‘Abacunguwe n’Uhoraho’. Naho wowe bazakwite ‘ Agahebuzo,’ ‘Umugi utaratereranywe’.»
ZABURI (Zab 97 (96), 1.6, 11-12)
Inyik/ Uyu munsi urumuri rwaturasiyeho,
Umukiza yatuvukiye.
Uhoraho ni Umwami! Isi nihimbarwe,
abaturiye inkombe nibasagwe n’ibyishiino
Ijuru riramamaza ubutabera bwe,
maze imiryango yose ikarangamira ikuzo rye.
Urumuri rurasira ku ntungane,
ab’umutima ugororotse bakagira ibyishimo.
Ntungane, nimwishimire Uhoraho,
maze mumusingirize ubutungane bwe.
ISOMO RYA KABIRI
Isomo ryo mu ibaruwa Mutagatifu Pawulo lntumwa yandikiye Tito (Tito 3, 4-7)
Bavandimwe, 4igihe higaragaje ubuntu bw’lmana Umukiza wacu n’urukundo ifitiye abantu, 5yaradukijije itabitewe n’ibyiza twaba twarakoze, ahubwo ibitewe n’impuhwe igira, idukirisha icyuhagiro dukesha kuvuka bwa kabiri no guhinduka abantu bashya muri Roho Mutagatifu. 6Kandi uwo Roho yamudusakajemo ku bwa Yezu Kristu Umukiza wacu, 7kugira ngo tube intungane kandi twiringire kuzahabwa umurage w’ubugingo bw’iteka, tubikesha ubuntu bwayo.
IBANGONDIRIMBO RIBANZIRIZA IVANJILI (Lk2,14)
Alleluya Alleluya.
lmana nikuzwe mu bushorishori bw’ijuru,
Kandi munsi abo ikunda bahorane amahoro.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 2, 15-20)
15 Abamalayika bamaze gusubira mu ijuru, abashumba bajya inama bati «Nimucyo tujye i Betelehemu, turebe ibyabaye Nyagasani atumenyesheje.» 16Nuko bagenda bihuta, basanga Mariya na Yozefu, n’uruhinja ruryamye mu kavure. 17Bamaze kureba bamenyesha hose ibyo bari babwiwe kuri uwo mwana; 18Maze ababumvaga bose batangazwa n’ibyo abashumba bavugaga. 19Mariya we yashyinguraga mu mutima we ibyabaye byose, akabizirikana. 20Nuko abashumba bataha bakuza Imana kandi bayisingiza, babitewe n’ibyo bari babonye kandi bumvise bihuje n’uko bari babibwiwe.
MISA YA KU MANYWA
ISOMO RYA MBERE
Isomo ryo mu gitabo cy’Umuhanuzi Izayi (Iz 52, 7-10)
7Mbega ngo biraba byiza kurabukwa mu mpinga y’imisozi, ibirenge by’intumwa izanye inkuru nziza, ivuga amahoro, igatangaza amahirwe, ikabwira Siyoni iti «Imana yawe iraganje!» 8Umva ukuntu abarinzi bawe bahanikiye icyarimwe ijwi ry’ibisingizo, kuko biboneye n’amaso yabo Uhoraho agaruka muri Siyoni. 9Matongo ya Yeruzalemu nimuhanike, murangururire icyarimwe amajwi y’ibisingizo, kuko Uhoraho ahumurije umuryango we, agacungura Yeruzalemu. 10Uhoraho agaragaje mu maso y’amahanga ububasha bw’ukuboko kwe gutagatifuza, bityo impande zose z’isi zizabone agakiza k’lmana yacu.
ZABURI (Zab 98 (97), 1, 2-3ab. 3c-4, 5-6)
Inyik/ Imipaka yose y’isi yabonye ugutsinda kw’Imana yacu.
Nimuririmbire Uhoraho indirimbo nshya,
Kuko yakoze ibintu by’agatangaza.
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
Atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda,
nimusingize Umwami, Uhoraho.
ISOMO RYA KABIRI
Isomo ryo mu ibaruwa yandikiwe Abahebureyi (Heb 1, 1-6)
Bavandimwe,1Imana imaze kubwira abasokuruza bacu kenshi no ku buryo bwinshi ikoresheje abahanuzi, 2natwe muri iyi minsi turimo, ari na yo y’imperuka, yatubwirishije Umwana wayo ari We yageneye kwegurirwa byose, akaba ari na We yabiremesheje byose iyo biva bikagera. 3Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyir’ikuzo mu ijuru. 4Asumba atyo abamalayika kuko n’izina yahawe ritambutse kure ayabo. 5Koko rero ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi?» Cyangwa se iti «Nzamubera umubyeyi, na we ambere umwana?» 6Kandi igihe yohereje imfura yayo ku isi yaravuze iti «Abamalayika base b’Imana bazamupfukamire.»
IBANGONDIRIMBO RIBANZIRIZA IVANJILI
Alleluya Alleluya.
Uyu munsi urumuri rwamurikiye isi.
Mahanga yose, nimwinjire mu ikuzo ry’Imana,
nimuze mwese kwambaza Nyagasani.
Alleluya
IVANJILI (Isomo rirerire)
+ Intangiriro y’Ivanjili ntagatifu uko yanditswe na Yohani (Yh 1, 1-18)
1Mu ntangiriro Jambo yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe. Ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. 15Yohani yabaye umugabo Wo guhamya ibimwerekeyeho, maze arangurura ijwi avuga ati «Nguyu uwo navuze nti ‘Uje ankurikiye aranduta, kuko yariho mbere yanjye.’» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu.18Nta wigeze abona lmana na rimwe; Umwana w’ikinege uba muri Se ni We wayimenyekanishije.
IVAN]ILI (Isomo rigufi)
+ Intangiriro y’Ivanjili ntagatifu uko yanditswe na Yohani (Yh 1, 1-5. 9-14)
1Muntangiriro Jambo yariho, kandi Jambo yabanaga n’lmana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’ abantu. 5nuko urumuri rumurika mu mwijima, ariko umwijima wanga kurwakira. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera lzina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ ikinege akomora kuri Se, akaba asendereye ubuntu n’ukuri.


text:
Nyanza: Abacuruzi b inyongeramusaruro barasabwa kugira imyitwarire irimo ubunyangamugayo.
Kuva tariki 19 kugeza 23 Ukuboza 2011 muri Heritage Hotel mu karere ka Nyanza mu Ntara y’amajyepfo hatangiye amahugurwa y’abacuruzi b’inyongeramusaruro mu kuba ba Rwiyemezamirimo no gutegura imishinga kugira ngo babashe kubona inguzanyo mu ma Banki. Bose hamwe ni 11 bakaba bacururiza inyongeramusaruro mu mirenge itandukanye y’Akarere ka Nyanza. Atangiza ayo mahugurwa Aime Emmanuel NIYOMUSABYE, umukozi w’urugaga rw’abikorera... Read More


text:
Iki gikorwa cyabaye kuri uyu wa Gatandatu nyuma y’umuganda rusange wa buri kwezi, wahuje abaturage bo muri iyi mirenge, abayobozi bo mu nzego z’ibanze, abakozi bo muri Tigo, abashinzwe umutekano ndetse n’abayobozi b’akarere.
Nyiramabaraza Dative, umuturage utuye mu Mudugudu wa Rukingo, Akagari ka Murago mu Murenge wa Gataraga waganiriye na IGIHE yishimiye ubu bufasha yahawe bwo kwishyurirwa mituweli avuga ko izamufasha kwivuza neza kandi ku gihe.
Yagize ati “ Nishimiye cyane kuba nahawe mituweli, nari narabuze ubushobozi, mpora nibaza ndamutse nkoze nk’impanuka uburyo nabyitwaramo ariko ndashimira Tigo yanyibutse. Ubu nanjye nizeye ko umwana wanjye aramutse arwaye namujyana kwa muganga akivuza neza nta kibazo.”
Umunyamabanga Nshingwabikorwa w’Umurenge wa Gataraga, Ruberwa Roger yatangaje ko bishimye cyane inkunga yagenewe abaturage kuko izabafasha mu rugamba rwo kwesa imihigo.
Yagize ati “Twishimiye cyane ubufasha Tigo yaduhaye bwo kugurira mituweli abaturage 410. Iki gikorwa kizatuma abaturage bashobora kwivuza ku buryo bizadufasha no kwesa imihigo kugera ku 100%.Turashishikariza n’abandi bafatanyabikorwa bacu kurushaho kugera ikirenge mu cya Tigo kugira ngo tuzagere ku ntego yacu aho abaturage bose bazaba bafite mituweli.”
Ruberwa atangaza ko bishimira intambwe imaze guterwa mu gutanga umusanzu w’ubwisungane mu kwivuza.
Ati “Umwaka ushize twageze kuri 84% mu kugira mituweli, ubu dufite 60% kandi twizeye ko bizagenda neza."
Umunyamategeko wari uhagarariye Tigo muri iki gikorwa, Sandra Cyamweshi yashimangiye ko ibi bikorwa biri mu rwego rwo kurushaho kwegera abakiliya babo no kwifatanya n’Abanyarwanda muri gahunda ziteza imbere igihugu.
Yagize ati “Tigo ntikora ibijyanye n’itumanaho gusa ahubwo dutera inkunga ibikorwa byose bishimangira ndetse bigateza imbere igihugu. Twaganiriye n’abayobozi b’Akarere ka Musanze batubwira ko muri iyi Mirenge harimo ikibazo cy’abaturage badafite mituweli, dufata icyemezo cyo kuzibagurira. Iyi nkunga ituruka mu bakozi na Tigo nk’ikigo kugira ngo bereke abafatanyabikorwa babo ko bahari, bari kumwe kandi babitayeho.”
Abaturage batuye mu mirenge ya Gashaki na Gataraga bagaragaje ibibazo by’ubushoreke biri ku isonga y’ibituma bakena bitewe no kugira abana benshi, rimwe na rimwe bikabagora no kubishyurira ubwisungane mu kwivuza.


text:
Rwanda | Ngororero: Abaturage b’Umurenge wa Kavumu bakubye 3 inkunga bari bariyemeje mu gushyigikira AgF
Mugihe igikorwa cyo kwihesha agaciro gikomeje mu Karere ka Ngororero, ku wa 18 Nzeri,2012, igikorwa cyo gutangiza ikigega agaciro Development Fund cyabereye mu Murenge wa Kavumu. Icyo gikorwa cyabanjirijwe n’ibiganiro binyuranye birimo icy’umutekano, icy’imitangire ya service nziza, ikijyanye n’imihigo y’umurenge ya 2012/2013 n’ikiganiro cyo kwihesha agaciro.
Mu kwihesha agaciro abaturage b’umurenge wa Kavumu ku ikubitiro bashyize mu kigega Agaciro Development Fund miliyoni cumi n’eshanu n’ibihumbi mirongo itatu na birindwi na mirongwitandatu n’atatu (15,037,063frw). Mugabo Gaspard ni umuhinzi, we yiyemeje gutanga ibiro 5 by’imyumbati bifite agaciro k’ibihumbi bibiri (2000F).
Naho Mukamusoni Daphrose ati nahawe inka muri gahunda ya girinka, kubera aho ngeze nivana mu bukene ntanze ibihumbi bitanu (5000frw). Igikorwa cyo kwihesha agaciro cyabaye no mu mirenge ya Sovu yakusanyije (22,588,000frw), Ngororero (30,386,414 frw); Muhororo (12,903,000frw) na Kabaya(45,000,000frw).
Ku bijyanye n’umutekano, umuyobozi w’ingabo yavuze ko umutekeno ari wose abaturage bakaba basabwa kurwana urugamba rwo guhashya ubukene bakiyubakira igihugu bihesha agaciro. Ku mitangire ya services nziza perezida w’inama njyanama y’umurenge wa Kavumu yasabye abayobozi kugira gahunda inoze igaragarira ababagana bose bikabarinda guta igihe. Abagana ubuyobozi nabo bagomba kugira gahunda bakirinda gusimbuka inzego igihe basaba services nabyo bituma bata igihe cyabo.
Musabyimana Samuel, umukozi ushinzwe ubuyobozi n’abakozi mu karere ka Ngororero, yasobanuye imvo n’imvano y’ikigega Agaciro Development Fund, yavuze ko ari uburyo abanyarwanda twabonye bwo kwihesha agaciro  mu kwiyubakira igihugu mu ruhando rw’amahanga. Yabibukije ko ak’imuhana kaza imvura ihise ndetse hakaba hari n’igihe yahita ntikaze.
Â


text:
Wakora iki iyo ababyeyi bawe badashaka ko ushyingiranwa n’uwo ukunda? - Elisabeth Boutinon
Ikibazo nabajijwe kuri internet: Ababyeyi banjye ntibashaka ko mbabwira iby’umusore nkunda, wansabye ko twarushinga nanjye nkamwemerera. Nakora iki?
Icyo namushubije: Iyo hageze ko umukobwa arongorwa, ababyeyi be barahaguruka, cyane cyane iyo ari umukobwa ukiri muto kuko baba bumva agiye gusiga umuryango. Baba bafite impungenge, bibaza niba azahirwa n’urushako. Ibi bituma bamugundira, bagamije kumurinda imitego we ashobora kuba atabona.
Birumvikana ko wowe atari uko uba ubyumva, kandi si ko uba ubibona. Warakunzwe nawe urakunda. Wumva byose bikureba. Ibyo ababyeyi bawe batekereza, wowe nta cyo bikubwiye.
Inama ya mbere nakugira ni ukujya imbere y’Imana, yo Data wa twese uri mu ijuru ugukunda kurusha undi muntu wese, ukayibaza icyo itekereza ku mushinga wawe w’ubukwe. Yo irabizi, byaba ibyahise, ibya none n’ibizaza. Igufiteho imigambi myiza, imigambi y’amahoro n’umunezero. Ni uko rero, yibwize ukuri kandi witegure kumvira ubushake bwayo. Yibaze niba uwo mushinga wawe uri mu bushake bwayo, uyibaze niba uwo mushaka kurushinga ari we yakugeneye.
Nigusubiza ko biri mu bushake bwayo ko ushyingiranwa n’uwo musore, bizakubera byiza yaba mu gihe cya none n’ikizaza. Iyo uzi neza ko uri mu bushake bw’Imana, uba ufite ubwishingizi.
Numara kubaza Imana, utangire usengere ababyeyi bawe kugira ngo Imana ivugane na bo, icishe bugufi imitima yabo iyerekeze mu bushake bwayo. Ntusuzugure ibyo ababyeyi bawe bakubwira. Ihangane. Komeza ubaganirire ubudasiba, ubabwire icyo ukundira uwo musore n’igituma wumva ushaka kurongorwa na we. Wihutiraho, kuko byagutera gusenya ibyiza by’ingirakamaro. Komeza uharanire amahoro. Nubona ababyeyi bazamuye uburakari, ujye ucisha make ndetse uceceke, urindire ikindi gihe cyiza cyo kongera kubaganiriza. Shaka uburyo wakwereka ababyeyi bawe umukunzi wawe.
Bidatinze, gusenga cyane no guca bugufi bizagufasha gusohoka muri icyo kigeragezo urimo.
Niba rero uko ubyifuza atari ko bigenze, niba uzi neza ko Imana ishyigikiye ko urushinga n’uwo musore ariko ababyeyi bawe bagakomeza gutsimbarara ku cyemezo bafashe kandi warabahaye igihe gihagije cyo kubitekerezaho, bizaba ngombwa ko ushyingirwa n’ubwo baba batabishaka. Impamvu ni uko mbere ya byose ari inyungu y’ubuzima bwawe. Ariko ndizera yuko bitazagera aho. Bizaba nk’aho utsinzwe. Ku ruhande rwanjye, ndahamanya ntashidikanya n’ijambo ry’Imana rivuga ngo “Iyo imigenzereze y’umuntu inezeza Uwiteka, atuma n’abanzi be buzura na we” (Imigani 16:17).
Ndagusabira ngo Imana ikomeze ikuyobore mu kuri muri byose. Intego yawe ibe iyi: ko icyubahiro cy’Imana kiza mbere y’inyungu zawe bwite.
Elisabeth Boutinon


text:
Mu gihe ubona ko umwana wawe atagishaka ko muganira dore uko wabyitwaramo:
Aho kugirango uhatire umuhungu wawe cyangwa umukobwa wawe kumarana nawe igihe kirekire muganirira, ujye ushaka uburyo bwo kuganira na we mu buryo bufatiweho.
Bishobora kuba ngombwa ko urushaho gushyiraho umwete kugira ngo mukorere ibintu hamwe. Mushobora kujyana gutembera cyangwa mukajyana mu modoka, mugakinira hamwe, cyangwa se mugakorana imirimo imwe n’imwe yo mu rugo. Ibyo bishobora gutuma bumva bisanzuye maze bakaba bavuga icyo batekereza.
Byagenda bite se umwana wawe akomeje kwanga ko muganira?
Icyo gihe wagerageza ubundi buryo. Urugero: aho kugira ngo ubaze umukobwa wawe cyangwa umuhungu wawe uko yiriwe, ushobora kumubwira uko wowe wiriwe. Ibyo bishobora gutuma na we akubwira uko yiriwe.
Kugira ngo umenye icyo atekereza ku ngingo runaka, mubaze ibibazo nk’ibi bikurikira: “ese hari abo wigeze ubona bakora iki kintu?,” aho kumubaza uti “ese wigeze ukora iki kintu?” Ushobora kumubaza icyo incuti ze zitekereza kuri icyo kintu, hanyuma ukamubaza inama yaziha.
Ni iki wakora ngo abana bawe bakwishyikireho?
Mu gihe ubona ko abana bawe batakikwishyikiraho, ukora ibirenze kubwira umwana wawe amagambo nk’aya ngo “ushobora kuza igihe icyo ari cyo cyose tukaganira.” Abana bawe b’ingimbi n’abangavu bakeneye kumva ko uha uburemere ibibazo byabo kandi ntubereke ko ubarakariye.
Mu gihe uri kubaganiriza ku byo kurambagizanya wabikora ute?
Abana bari mu kigero cy’ubugimbi n’ubwangavu akenshi baba batangiye kugira inshuti z’abandi bana badahuje igitsina. Mu gihe uri kuganiriza abana bawe kuri iyi ngingo itoroshye ugomba kwirinda kubaha imiburo myinshi irimo kubabwira ibibi byo gukundana gusa , ahubwo wababwira uko babyitwaramo kandi bikazagira ingaruka nziza.
Byakuwe mu gitabo Umunara w’Umurinzi (Nzeli, 2014)


text:
Imirimo yo mu rugo ituma abagabo bagira ubushake buke bw’imibonano mpuzabitsina
Ubushakashatsi muri Espagne, bugaragaza ko abagabo bakora imirimo yo mu rugo nko guteka bagira ubushake buke bwo gukora imibonano mpuzabitsina.
Kimwe mu bibangamira ibyishimo by’abashakanye, ni imirimo abagabo bakora ubundi isa n’iyagenewe abagore ikunze kwitwa iyo mu rugo bigatuma ahanini umugabo atagira ubushake buhagije bwo kuryamana n’uwo bashakanye.
Ubushakashatsi bwashyizwe ahagaragara na Sabino Kornrich wo mu kigo cya Juan March cy’i Madrid muri Espagne bugaragaza ko imirimo (...)
Ubushakashatsi muri Espagne, bugaragaza ko abagabo bakora imirimo yo mu rugo nko guteka bagira ubushake buke bwo gukora imibonano mpuzabitsina.
Kimwe mu bibangamira ibyishimo by’abashakanye, ni imirimo abagabo bakora ubundi isa n’iyagenewe abagore ikunze kwitwa iyo mu rugo bigatuma ahanini umugabo atagira ubushake buhagije bwo kuryamana n’uwo bashakanye.
Ubushakashatsi bwashyizwe ahagaragara na Sabino Kornrich wo mu kigo cya Juan March cy’i Madrid muri Espagne bugaragaza ko imirimo ikorwa ahanini n’abagore iyo ikozwe n’abagabo bigira ingaruka mbi. Mu gihe umugore akeneye imibonano mpuzabitsina umugabo ntabishake kubera guhugishwa n’imirimo nk’iyi, bitera ibibazo mu mibanire.
Uyu mushakashatsi avuga ko imirimo yo mu rugo nko kugira ibyo yishyura (ahaha), gusukura ubusitani, kwita ku kinyabiziga, guteka n’ibindi bibangamira abashakanye; kuko ibyishimo bituruka ku kuryamana bitaharangwa cyane.
Umwanzuro watanzwe kuri ubu bushakashatsi nyuma kubukorera ku bagabo bagera ku bihumbi birindwi na babiri ni uko bose badakora imibonano mpuzabitsina uko bikenewe n’abafasha babo kubera imirimo yo mu rugo, ibi bikaba byaratumye bafata icyemezo cyo kureka iyi mirimo yo mu rugo kugira ngo bashimishe abo bashakanye uko bikwiye kuko byatezaga amakimbirane kenshi no kutanyurwa.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Kimwe mu bintu by’ingenzi ku mukristo!
Hariho ibintu bikomeye mu buzima bw’umukristo, iyo umuntu abikurusha, ushatse wavuga ko akurusha urugero rwo gukizwa.
Urugero wavuga nko kwihangana, kubabarira, guca bugufi n’ibindi byose birimo kwera imbuto z’Umwuka. Aha reka tugaruke ko kwihangana.
Uvuze ko umuntu wese agira kwihangana ntiwaba ubeshye, byaterwa n’ibyo yihanganira n’umuntu uwo ari we. Hari nubwo umuntu avuga ko yihangana cyangwa n’abantu bakabimumenyaho ariko aba afite ibindi atashobora.
Hari n’igihe abantu bitiranya kwihanga no kubura uko bagira, kubera ko wabyita kwihangana niba bigamije kubahisha Imana nubwo hari ubundi buryo wakoresha ngo wikize nubwo bwaba bubi.
Iyo urebye ubuzima bwa buri munsi usanga ari ibintu bitoroshye bitewe ninzira buri wese aba acamo, byose rero bigusaba kwihangana.
Hakaba igihe umuntu ahura n’ibimugora bitandukanye rimwe na rimwe akibaza ibibazo adafitiye ibisubizo.
Mu bitugerageza bishobora guturuka ahantu hatandukanye, icyo uba usabwa ni ukumenya uruhare rwawe mu bikubaho ndetse n’uburyo ubyitwaramo.
Ushobora kubangamirwa n’ubuzima ubayemo, ushobora kutishimira ibigeragezo ufite, yewe ashobora kuba ari n’inshuti yawe igutengushye kandi wari uyiringiye cyangwa ukabona usa n’uteraganwa nabantu ukabaho wumva wanze isi n’abantu.
Mu isi intambara ntizizabura ariko muri byose dusabwa kwihangana.
Ijambo ry’Imana riravugango harahirwa uwihanganira ibimugerageza kuko namara kwemerwa azambikwa ikamba ry’ubugingo. Yakobo 1:12
Mbese ntuziko kwihangana bitera kunesha? Imana ntishobora kukugerageresha ibintu ubonako utabashashije, ahubwo iba yagusuzumye ikamenya imbaraga zo kubyihanganira. Ahubwo ujye uhora uyishingikirizaho kugira ngo ubashishwe nayo kunesha.
Imana iyo ishaka kureba kwihangana kwawe ishobora kukunyuza munzira zose ishaka, ikintu cyangwa umuntu byakubera ishuri ngo bipime kwihangana kwawe, ariko muri byose ujye uharanira kunesha.
Nonese ntiwibuka ibyabaye kuri yobu? Imana yemeye kumutanga mumaboko ya satani ngo ageragezwe. Imana yemera ko abana be bose bapfa, yemera ko amatungo ye ashira ndetse n’imitungo ye yose irayoyoka, ariko muri byose azirikana ko Imana ariyo yabimuhaye kandi ko ifite ubushobozi bwo kwisubiza ibyo yamuhaye ahagarara kigabo.
Yobu yakomeje kwihangana kugeza naho umugore we yakundaga amucikaho akagenda kuko yari yanze kureka Imana, inshuti ze zikamutuka ngo n’Imana yamuhannye zimushinja ko yatutse Imana. S’ibyo gusa kuko n’umubiri we warahababariye ariko muri byose Yobu ntiyakwihakana Imana.
Mbese wari wahura n’ibyago bingana n’ibi bya Yobu? Uyu mugabo akubere ikitegererezo nawe mu bikugora byose, ujye wihangana ntiwamenya impamvu Imana iba yemeye ko bikugeraho, iba ifite impamvu, ntukwiye kwivovotera Imana ngo ubure kwihangana.
Imana igufashe guhagarara mu mwanya igushakamo, niba ari yo yemeye ko bikubaho mu gihe gikwiye izagutabara kandi hari n’ingororano ku iherezo rya byose. Amen!!!


text:
Ntakintu kiba nk’impanuka iyo ufite Imana mu buzima bwawe. Yewe witekereza ko wagize amahirwe yo guhura n’umuntu runaka si amahirwe ahubwo hari impamvu ndetse ni umugisha wawe.
Igihe Umuhanuzi Elisa yahuraga n’umugore w’Umushunemukazi yamuhaye imigisha amubwira ko agiye kuzakikira umwana w’umuhungu we (2 Abami 4:8-17). Kubera guhura kwabo icyo gihe, byakomeje kubera umugisha kuri uwo mugore kuko hashize imyaka myinshi umwana we yaje kurwara cyane arapfa maze Umuhanuzi Elisa aramuzura (2 Abami 4:18-37).
Iyo Imana iri mu buzima bwawe, ibintu byose bigenda neza kuko nta bibazo wahura nabyo kuko ibintu byose Imana iba yabipanze kugirango bigende neza. Igihe amapfa yateraga Umushunemukazi n’umwana we ntabwo bishwe n’inzara kuko Elisa yari yababuriye guhunga ( 2 Abami 8:1-2).
Imana hari igihe idushyira ahantu heza utabizi kandi bikatugira umumaro.
Umushunemukazi yaje gutaha nyuma y’imyaka 7 maze ajya gusaba Umwami inzu ye n’umutungo we byari byarafashwe n’abandi bantu mu gihe yari yarahunze maze ahasanga Gehazi wari intumwa ya Elisa. Umugore w’Umushunemukazi yaboneyo umwanya wo gutangaza ibyo Elisa yamukoreye n’ukuntu yazuye umuhungu we. Ibyo byatangaje Umwami biranamushimisha cyane maze agabira byinshi uwo mugore (2 Abami 8:3-6).
Bavandimwe, Imana ikomeza kutwitaho kandi ishyira imigisha mu buzima bwacu. Dukomeze kwizera nibyo koko tuzabona imigisha myinshi mu buzima bwacu.


text:
Ni byiza kumenya ubushake bw’Imana, ariko ni ngombwa kurushaho kumenya ko Imana yaduhaye ibikenewe kugira ngo isi icungurwe. Kugira ngo abari mw’Isi babone Imana binyuze muri twe. Turi muri iyi si kugirango dukomeze umurimo Kristo yatangiye ku musaraba. Uwo murimo ukomereza muri twe.
Ese kuki tutabona impinduka mu isi ? kuki muri Afurika nubwo ubutumwa bwabwirijwe cyane mu myaka yashize ari umwe mu migabane ufite ibibi byinshi ? Ukuri ni uko nubwo tuba mu isi, ntabwo dusa n’ab’ iyi Si.
Dufite umurimo wo gukomeza kugaragaza umucyo uri muri twe tutawuhisha.
Ijambo ry’Imana turaribwirizwa, ariko ntidushora imizi mu byo twigishijwe kuko tutabishyiraho umutima. Amahame y’Ubwami bw’Imana ni magari cyane ntabwo agarukira ku kuvuka kwa kabiri. Agakiza ni urufunguzo rutwinjiza mu bwami bw’Imana, bidusaba kubikorera kugira ngo dushobore kubaho mu mahame y’Ubwami Imana yadushyiriyeho.
Ese kuki twandika amabaruwa ? uwandika aba yifuza ko igitekerezo cye usoma agisobanukirwa neza. Iyo amaze kwandika, asubira mu byo yanditse kugirango arebe ko nta makosa arimo ayakosore atarohereza ibaruwa ye.
Natwe turi urwandiko rwandikiwe isi, kuko ukuri kwanditswe muri twe.
➔ Isi iradukeneye ! Idukeneye ngo dutange ibisubizo by’ibibazo bya buri munsi nk’uko Yesu yabigenzaga. Ijambo ry’Imana ryanditswe mu mitima yacu, si buri gihe Isi ikenera gusoma ibyanditswe mu gitabo. Reka twemerere Umwuka kwandika mu buzima bwacu kugira ngo isi ihore isoma muri twe ubwo butumwa.
ICYITONDERWA : Birashoboka ko tuba imbogamizi kw’iyamamaza ry’ubutumwa bwiza twabikunda cyangwa se twabyanga. Isi isoma ibyanditse mu buzima bwacu.
Duhamagariwe gufata mpiri ibitekerezwa n’abantu tukabigomororera Kristo (Imigani 25 :13).
#Ibyanditswe: 2 Abakorinto 3:1-3 ; Matayo 5:14-16 ; Imigani 25 :13


text:
lun.
24
déc.
2012
AMASOMO:
Isomo rya mbere: Iz 62, 11-12; Zaburi : 96, 1.6, 11-12
Isomo rya kabir: Tito 3, 4-7
Ivanjili : Lk 2, 15-20
Aleluya, aleluya « Imana nikuzwe mu bushorishori bw’ijuru, kandi mu nsi abo ikunda bahorane amahoro » ( Lk 2, 14), aleluya.
Bakristu bavandimwe, Noheli Nziza !
« Umukiza araje, atashye iwacu, tumwakire, tumujyane iwacu ». Amasomo y’uyu munsi afite ibanga rikomeye aduhishurira k’Ukwigira umuntu kwa Jambo, Yezu Kristu wahozeho kuva kera na kare. Mu isomo rya mbere Umuhanuzi izayi arabwira umuryango wa Isiraheli wari warajyanywe bunyago ko ugiye kongera gutahuka ugasubira gusengera i Yeruzalemu mu Ngoro y’Uhoraho. Umuhanuzi aributsa Israheli ko itigeze itereranwa agira ati « Dore Umukiza wawe araje » Uwo Mukiza ni Emanweli « Imana-turi-kumwe»(Iz 62, 11). Araje n’imbaraga nyinshi, afite amaboko aje gutegeka ; dore azanye n’iminyago, abo yatabaye bamubanje imbere » (Iz 40, 10). Nk’uko Ibyanditswe bitagatifu bibigaragaza, Uwo Mukiza ni Yezu waje yicishije bugufi, mu ruhinja ruryamye mu kavure, Umwami w’abaciye bugufi, abakene.None se si we wavuze, ati « Murahirwa mwe abakene, kuko Ingoma y’Imana ari iyanyu » (Lk 6, 20). Ese uwo Yezu Kristu ni nde? Muri gatigisimu batwigishije ko Yezu Kristu ari Umwana w’Imana wigize umuntu kugira ngo atumenyeshe byimazeyo Imana Data wa twese udukunda, kandi ngo nitumara kurangiza imirimo dushinjwe ku isi azatugeze mu bugingo bw’iteka.
Buri mwaka duhimbaza umunsi mukuru wa Noheli (Ivuka ry’Umukiza). Umunsi mukuru wa Noheli tuwuhimbaza mu birori bimara iminsi umunani. None se muvandimwe kuri wowe nanjye Yezu Kristu ni nde ? Twese tuzi ko Yezu ari Umwana w’Imana ndetse n’amashitani arabizi. Ariko se akarusho kacu ni akahe ? Kumenya Yezu kristu bijyana n’ubuyoboke. Nk’uko Yohani mutagatifu Intumwa abivuga, Jambo « yaje mu be, ariko abe ntibamwakira » (Yh 1,11). Mu nyigisho nyinshi duhabwa n’amasomo y’uyu munsi yifitemo ubukungu bukomeye, ndifuza ko twazirikana ku ngingo imwe igira iti « Umukiza araje atashye iwacu, tumwakire, tumujyane iwacu ».
Mu Ivanjili ya Luka (Lk 2, 15-20) twumvise abashumba bajya kureba iby’Inkuru idasanzwe kandi ishimishije malayika yababwiye ati « None, mu mujyi wa Dawudi, mwavukishije Umukiza ari we Kristu Nyagasani. Dore ikimenyetso kimubabwira : murasanga uruhinja rworoshe utwenda, ruryamye mu kavure » (Lk 2, 11-12).
Abashumba bakimara kumva iyo Nkuru Nziza bataye amatungo yabo bajya kuramya Umukiza babisanga uko malayika yabibabwiye : « Nuko bagenda, bihuta, basanga Mariya na Yozefu, n’uruhinja ruryamye mu kavure » (Lk 2, 16). Bamaze kureba barahindutse ndetse batangariza bose ibyo babonye n’ibyo bari babwiwe byose. « Nuko abashumba bataha bakuza Imana kandi bayisingiza, babitewe n’ibyo bari babonye kandi bumvise bihuje n’ibyo bari babwiwe » (Lk 2,20). Umwana w’Imana yaremye byose, yavukiye mu bukene bukabije. Ngaho irebere nawe Umwana w’Imana aryamye mu kavure amatungo anyweramo amazi, imbeho y’ijoro imumereye nabi arimo gushishira, ntawe umwitayeho. Iyo Yozefu na Mariya bataba barigishijwe bihagije n’Ibyanditswe bitagatifu kubonera Imana mu bigeragezo, ntibaba baremeye ko uwari utegerejwe n’agasigisigi ka Isiraheri, ari we wavuka mu gihe gikomeye nk’icyo barimo. Twibuke ko Yezu Kristu yavukiye i Betelehemu ho muri Yudeya igihe Yozefu na Mariya bagiye kwibaruza kwa Kayizari Ogusto, umwami wa Yudeya. Ngaho reba uwo Mubyeyi uzerera mu macumbi yose ashaka aho yabyarira Umugenga wa byose ; aho ageze hose bakamutera utwatsi nta n’umwe umwitayeho, uretse ikiraro cy’amatungo n’akavure k’amatungo nako kadasukuye. Nta n’umwe Nyagasani yahishuriye iryo banga rikomeye uretse abaciye bugufi, abashumba babimenyeshejwe n’abamalayika. Iyo bariya bashumba batabihishurirwa n’abamalayika, ntibari kwitabira Inkuru Nziza y’uko bene Adamu bahawe Adamu mushya, umucunguzi wigaragariza mu ishusho ry’uruhinja rutabonye ahandi heza rwashyirwa, uretse mu kavure.
Bavandimwe, ikigaragaza ibirori bya Noheli ni ibirugu byubakwa muri Kiliziya, muri za shapeli n’ahandi hantu hagaragara dushobora gukorera isengesho. Ese ibyo birugu tubyubaka no mu mitima yacu ko ariyo ngoro ye ashaka guturamo ? Yezu Kristu ntahwema kutugenderera. Nk’uko byagenze igihe cya Mariya na Yozefu, n’ubu aza igihe tutamutegereje buri munsi kutugenderera iwacu mu rugo, mu muryango remezo, mu makoraniro, kugira ngo avugurure imitekerereze yacu ku Mana. Ese arahadusanga? Niba se ahadusanga turamwakira ? Tumwakira dute ? Bariya bashumba hari byinshi twabigiraho. Reka tubigireho ibintu bibiri by’ingenzi:
1. Gusiga ibitubuza kwegera Yezu : Bariya bashumba babaga ku gasozi baragira amatungo yabo, bumvise Inkuru idasanzwe basize amatungo bajya kuramya Umukiza ; kuko kuri bo abarutira byose. Igitangaje ni ukuntu bagiye bihuta nk’uko Bikira Mariya amaze kwakira Inkuru nziza ko agiye kuzabyara Umucunguzi atayihereranye, ahubwo « yarahagurutse agenda yihuta, ajya mu misozi miremire, mu mujyi wa Yuda » (Lk 1, 39) ajya kumenyesha mubyara we Elizabeti ibitangaza Ushoborabyose yamukoreye ( Lk 1, 49). Natwe tuzi neza ko ibyo dutunze byose tubikesha Nyagasani, ariko hari igihe usanga bitubuza kubona Yezu no kumubera abahamya.
Muri ibyo twavugamo ubukungu bukabije butuma twumva ko Imana ari iy’abakene. Ushobora kuvuga uti « Ko mfite byose (umugore, abana, ibyo kurya bihagije, ikigendesho (igare, ipikipiki, imodoka), abakozi, ibyo kwambara, inzu nziza ijyanye n’icyerekezo 2020, nta mvura igwa ngo insange mu nzu, iyo Mana harya n’iki naba ngiye kuyisaba ? Ahubwo izaze nyifashe.
Ibyo dutunze nibitubere imbarutso yo kurangamira Uwabiduhaye. Imana si iy’abakene n’abatindi. Ariko n’ufite duke dushobora kumubera inzitizi, aho kujya gushimira Imana imuha kurama no kuramuka, akibwira ati « Jyewe se Imana iranzi, yamenya se ntiyankura mu bukene bumbuza gukira nk’abandi ? » Umuhire Tereza w’i Calicuta (Kalikuta) yagize ati « umukene mubi ni utamenya kubaha Imana no kurangiza ugushaka kwayo ». Umunyarwanda we ati « umutindi mubi ni utamenya uwamuhaye. » N’ubwo twifuza ko Imana yatwereka ko idukunda iduha gutunga tugatunganirwa, ivuka rya Yezu Kristu riranatwibutsa kwemera ko ishobora no kwiyerekanira mu bigeragezo kimwe no mu buzima buciye bugufi. Umuntu ucengerwa n’igitangaza cyo kwigira umuntu kwa Jambo, ibyo atunze, byaba bike cyangwa byinshi, ntibyakagombye kumutwara wese ngo bimubuze kunoza umubano we n’Imana.
2. Twakire Yezu, tumujyane iwacu : Igikunze kugaragara ku minsi mikuru isoza umwaka (Noheli n’Ubunani) ni ukwishimisha bijyanye no kunywa bigeza n’aho hari abo bigiraho ingaruka mbi zirimo gukubitwa, gukora impanuka mu muhanda kubera ubusinzi, kwitura mu mikoki, gutwarwa n’amazi kubera gutaha nijoro, urupfu n’ibindi bikorwa bibi bitakagombye kugaragara ku mukristu, kuko bimusebya bikageza n’aho bimwambura ubuzima cyangwa bikamutera ubusembwa atazakira. Ni nde bakubitiye mu kabari, ni kanaka ; ni nde wibye ni kanaka ; ni nde wasambanye, ni kanaka ; ni nde wishyingiye ni kanaka ; ni nde wakubise umugore we, ni kanaka ; ni nde wahukanye, ni kanaka ; ni nde wacyuye umugore wa kanaka, ni kanaka. Iliste ishobora gukomeza. Aha buri wese yashyiramo izina rye akareba niba koko abera Yezu Kristu umuhamya. Uwumva hari intambwe nziza yateye nakataze, uwumva hari aho yaguye, nabyukane ingoga akurikire Kristu. Bariya bashumba batashye babwira abahisi n’abagenzi ibyiza babonye. Natwe Yezu Kristu tumujyane iwacu. Tumutuze mu buzima bwacu, aduhindure tube bashya. Kuba Yezu yaravukiye mu kavure n’uko yabuze icumbi. Ese twe twiteguye kumucumbikira ? Imbeho imutitiza ni njyewe, ni wowe, ni uriya ; kuko inzu yanjye narayipakiye iruzura sinabona aho ndaza Yezu. N’ubwo abashumba bari bafite amatungo bagombaga kwitaho, ntibyababujije kujya kuramya Yezu no gutangariza abandi Inkuru Nziza y’Ivuka ry’Umucunguzi. Iyo umushyitsi ukomeye aje atugana, turisukura, ihene ziba mu nzu tukazijyana hanze, inzu tukayisukura neza, tugakubura, tugaharura imigenderano, tugatera insina bigaragaza ko tumwishimiye. Iyo yakiriwe n’isuku nke aradutahana. Ese twebwe inzu zacu, imitima yacu ikereye kwakira Yezu ?
Mu isomo rya kabiri (Tito 3, 4-7) Pawulo aradushishikariza kurangwa n’impuhwe n’ubutungane agira, ati « Ariko igihe higaragaje ubuntu bw’Imana Umukiza wacu n’urukundo ifitiye abantu, yaradukijije itabitewe n’ibyiza twaba twarakoze, ahubwo ibitewe n’impuhwe igira, idukirisha icyuhagiro dukesha kuvuka bwa kabiri no guhinduka abantu bashya muri Roho Mutagatifu » (Tito 3, 4-5). Igihe duhabwa Batisimu twakiriye Yezu dusezerana kwanga Shitani, gukurikira Yezu Kritu no kumwamamaza. Uwakiriye Yezu Kristu abigaragariza mu mibereho ye ya buri munsi. Tubisabirane !
Diyakoni Eugène IYAKAREMYE


text:
sam.
13
juil.
2013
ISOMO RYA MBERE
Igitabo cy’Ivugururamategeko (Ivug 30, 10-14)
Musa abwira imbaga y’Abayisraheli ati 10“Upfa gusa kumvira ijwi ry’Uhoraho Imana yawe, wita ku mategeko ye n’amabwiriza ye uko yanditse muri iki gitabo cy’amategeko, kandi ukagarukira Uhoraho Imana yawe n’umutima wawe wose, n’amagara yawe yose. 11Koko iri Tegeko ngushyikirije uyu munsi nta bwo ari akadashoboka kuri wowe, nta n’ubwo riri kure aho udashyikira. 12Nta bwo riri ku ijuru ngo ube wakwibaza uti ‘Ni nde uzatuzamukira ku ijuru ngo aritumanurireyo, maze aritubwire turikurikize ?’ 13Nta n’ubwo riri hakurya y’inyanja ngo ngo ube wakwibaza uti ‘Ni nde uzatwambukira inyanja ngo arituzanire, maze aritubwire kugira ngo turikurikize ?’ 14Koko rero iryo jambo rikuri bugufi cyane, riri mu kanwa kawe no mu mutima wawe kugira ngo urikurikize.”
ZABURI (Zab 19 (18), 8, 9, 10, 11)
Inyik/ Nyagasani, Ijambo ryawe ni ukuri,
n’itegeko ryawe rikaba agakiza.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima ;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye ;
biryohereye kurusha ubuki,
kurusha ubuki bw’umushongi bukiva mu binyagu !
ISOMO RYA KABIRI
Ibaruwa Mutagatifu Pawulo Intumwa
yandikiye Abanyakolosi (Kol 1, 15-20)
Bavandimwe, 15Kristu ni we shusho ry’Imana itagaragara, Umuvukambere mu byitwa ikiremwa cyose 16kuko byose byaremewe muri We, ari ibiri mu ijuru, ari n’ibiri ku isi. Ibigaragara n’ibitagaragara, Ibinyabubasha n’Inganji, Ibikomangoma n’Ibihangange : byose byaremwe na We kandi ni We byaremewe ; 17yariho mbere ya byose kandi byose bibeshwaho na We.
18Ni We kandi Mutwe w’umubiri ari wo Kiliziya, akaba n’ishingiro n’Umuvukambere mu bapfuye, kugira ngo ahorane muri byose umwanya w’ibanze ; 19kuko Imana yizihijwe no kumusenderezamo ibyiza byose, 20kandi muri We yiyunga n’ibiriho byose ndetse ari We ibigirira, ari ibiri ku isi, ari n’ibiri mu ijuru, byose ibisakazaho amahoro aturutse ku maraso ye yameneye ku musaraba.
IBANGONDIRIMBO RIBANZIRIZA IVANJILI (1 Yh 4, 21)
Alleluya Alleluya.
Dore itegeko rishya :
Ukunda Imana, akunde n’umuvandimwe we.
Alleluya.
IVANJILI
+ Luka (Lk 10, 25-37)
Muri icyo gihe, 25umwigishamategeko arahaguruka amubaza amwinja ati “Mwigisha, ngomba gukora iki kugira ngo ndonke ubugingo bw’iteka ?” 26Yezu aramubwira ati “Mu Mategeko handitsemo iki ? Usomamo iki ?” 27Undi aramusubiza ati “Uzakunde Nyagasani Imana yawe n’umutima wawe wose, n’amagara yawe yose, n’imbaraga zawe zose, n’ubwenge bwawe bwose, kandi uzakunde mugenzi wawe nk’uko wikunda.” 28Yezu aramubwira ati “Ushubije neza ; ubigenze utyo uzagira ubugingo.”
29Nyamara we kugira ngo yikure mu isoni, abwira Yezu ati “Ariko se mugenzi wanjye ni nde ?” 30Yezu araterura ati “Umuntu yamanutse i Yeruzalemu ajya i Yeriko, maze agwa mu gico cy’abajura baramwambura, baramuhondagura maze bamusiga ari intere. 31Umuherezabitambo aza kumanuka muri iyo nzira, aramubona arihitira. 32Haza n’umulevi, na we aramubona arihitira.
33Nuko Umunyasamariya wari mu rugendo amugeze iruhande, aramubona amugirira impuhwe. 34Aramwegera apfuka ibikomere bye, amaze kubyomoza amavuta na divayi. Hanyuma amwuriza indogobe ye, amujyana ku icumbi amwitaho. 35Bukeye afata amadenari abiri ayaha nyir’icumbi, aramubwira ati ‘Umwiteho maze ibindi uzamutangaho nzabikwishyura ngarutse.’ 36Muri abo uko ari batatu, uwo ukeka ko ari mugenzi w’uwaguye mu gico cy’abajura ni uwuhe ?” 37Umwigishamategeko arasubiza ati “Ni uwamugiriye impuhwe.” Yezu aramubwira ati “Genda nawe ugenze utyo.”


text:
Feb 11, 2016 Bienvenu Ndacyayisenga Amakorali 0
Uyu mubyeyi yamaze imyaka 10 yarashatse ariko nta mwana,yatangaje ko iyo wabuze umwana birushaho kukubabaza cyane, ndetse bikanarushaho iyo hari amagambo mabi ubwiwe n’inshuti zawe. Gushaka kumenya utabyara hagati y’umugore n’umugabo : Iki ni ikibazo gikunze kwibazwa cyane n’abanyamuryango rimwe na rimwe bagahimba ibinyoma ku mukwe cyangwa se umukazana wabo.
Uyu mubyeyi utifuza ko twatangaza izina rye twahimbye Mama Gisubizo aratubwira, amagambo yajyaga amukomeretsa mu myaka icumi yamaze ategereje umwana : Mama Gisubizo yagize ati ; “Ni kenshi twahuye n’iki kibazo abo mu muryango w’umugabo bati umugore ntabyara abo mu muryango wacu nabo bati umugabo niwe utabyara ugasanga biteje ikibazo mu rugo. Yewe hari n’inshuti zatinyukaga zikambaza ufite ikibazo hagati yanjye n’umugabo. Naribazaga nti ese bashaka kubimenya ngo byibura badufashe kwivuza. Iyo wambaza utyo nahitaga nkubwir ako twese turi bazima.
Yakomeje avuga kandi ko Hari nk’abantu yabwiraga ngo bamwoherereze abana baze kumusura ukabona bagize ikibazo. Abantu bamwe na bamwe babwira ko iyo umuntu yabuze urubyaro aba afitiye umutima mubi abana b’abandi, kandi rwose biba ari ukwibeshya. Sinzi niba ariko n’abandi baba bameze ariko jye rwose numvaga mbakunze bikarushaho no kumpa icyizere ko nzabona uwanjye”
Birakwiye ko mu mibanire yacu n’abantu biba byiza ko kwitwararika tukamenya amagambo twabwira umuntu dukirikije ikibazo afite, kugirango twirinde kuba twamukomeretsa, kabone niyo waba ubikoze utabishakaga gerageza wihutire kumwereka ko utabivuze ugambiriye kumukomeretsa.
Nd. Bienvenu/Isange.com
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Umusore w’imyaka 23 usanzwe ukora akazi k’ubucuruzi muri Leta zunze Ubumwe za Amerika (USA) yahawe igihano cyo kwitabira amateraniro ibyumweru 12 bikurikirana, azira ubushobotoranyi yakoreye abavugabutumwa bo mu muhanda.
InfoChretienne yatangaje ko Jake Stroteman wahawe iki gihano ngo yarimo areba umukino benshi bazi ku izina rya ‘’Hockey’’, ari nako anywa inzoga hamwe n’inshuti ze, nibwo yumvise itsinda ry’abavugabutumwa bamwe bawiriza ubutumwa bwiza mu mihanda, hanyuma ntanyurwe n’ubutumwa bavugaga ko abakora ibyaha bazarimbuka, ari nayo ntandaro yo kubashobotora ataretse no kubakubita.
Agira ati ‘’ barambwiye ngo nzajya gihenomu, sinumva impamvu bancira urubanza.’’
Uru rubuga rukomeza ruvuga ko batangiye baganira, ariko uko batumvikanaga byaje kuzamo n’urugomo no guhohoterwa k’umwe muri aba bavugabutumwa witwa Joshua Johnson wakubiswe na Jake.
Bageze mu rukiko, umucamanza Mallory yategetse ko Jake afungwa iminsi 90 muri gereza, ariko Jake ajuririra iki cyemezo ari bwo yasabaga ko igihano yahawe cyahindurwa, biza kurangira umucamanza amutegetse kwitabira amateraniro mu byumweru 12 bikurikirana, mu itorero ry’Ababatisita mu materaniro yitwa Morning Star yashyiriweho kwigisha iby’agakiza no gutegura abigishwa.
Amaze guhabwa iki gihano yatangaje ko agiye kubahiriza ibyo yategetswe n’umucamanza ariko bucece. Ati’’ nzajya njyayo ntege amatwi yombi ariko nzafunga umunwa wanjye.’’
Abavugabutumwa bo mu mihanda bakunze guhura n’imbogamizi zikomeye zirimo n’imyumvire ya bamwe babafata nk’abasazi, abandi ntibemeranye n’ibyo bavuga nubwo umuntu atatinya kuvuga ko hari na’abataba bifuza kumva ukuri ku iherezo ry’ibyaha bakora nk’uko Jake byamugendekeye.